## Educació habilita un nou espai dedicat a la formació i conscienciació en ciberseguretat aplicada al sector educatiu de la Comunitat Valenciana

*** Esta web ajudarà docents, alumnes i famílies a desimboldre’s de manera segura en l’entorn digital
* El portal ‘Ciberseguretatedu’ proporciona ferramentes, guies pràctiques i notícies actualitzades sobre la gestió dels riscos digitals**

La Conselleria d’Educació, Cultura, Universitats i Ocupació ha habilitat ‘Ciberseguretatedu’, un nou espai dedicat a la formació i conscienciació en ciberseguretat aplicada al sector educatiu de la Comunitat Valenciana.

A través de la Subdirecció General d’Informàtica per a Educació i Innovació, s’ha posat en marxa una [nova web](https://portal.edu.gva.es/ciberseguretatedu/va/inici/) que pretén ajudar docents, alumnes i famílies a desimboldre’s de manera més segura en l’entorn digital, així com promoure hàbits tecnològics responsables i segurs des de les primeres etapes educatives.

Esta web s’inclou en les accions del Pla de ciberseguretat educativa, impulsat per la Conselleria d’Educació, que preveu un enfocament integral per a reforçar la seguretat digital de centres, usuaris i plataformes educatives.

Entre les principals línies d’actuació que es desenrotllen en este pla destaca una campanya de conscienciació dirigida a tota la comunitat educativa, combinant simulacres d’atacs de *phishing* amb formacions adaptades als diferents perfils.

Este pla de ciberseguretat també preveu l’execució del pla d’auditories de seguretat (test d’intrusió) per a les principals aplicacions de l’àmbit educatiu per a identificar i corregir vulnerabilitats abans que puguen ser explotades.

Així mateix, s’ha implantat un procediment per a protegir la identitat digital de la comunitat educativa, el qual està permetent detectar i recuperar prop de 350 comptes compromesos cada mes.

Este procediment es vorà reforçat d’ací a poc temps amb el desplegament d’una solució tecnològica per a la detecció precoç d’accessos indeguts, atacs internacionals i patrons anòmals en els comptes d’usuaris.

També s’està participant en un pilotatge d’una solució EDR (*Endpoint Detection & Response*) en els ordinadors dels equips directius de centres. Este programari complementa els antivirus tradicionals supervisant contínuament el comportament de l’equip, detecta activitat sospitosa i permet reaccionar de manera automatitzada davant d’atacs.

Entre altres accions, s’ha presentat l’esborrany de la Política de seguretat de la informació de la Conselleria, complint amb els requeriments de l’Esquema nacional de seguretat (ENS), i s’ha actualitzat la instrucció de servici que regula l’ús segur de l’equipament TIC en els centres educatius, adaptant-la a les amenaces i realitats tecnològiques actuals.

D’altra banda, s’ha iniciat una auditoria de compliment de l’Esquema nacional de seguretat sobre un centre tipus, que permetrà obtindre una foto clara de l’estat de seguretat dels nostres centres i identificar aquelles oportunitats de millora que han d’implantar-se per a reforçar tant la seguretat dels sistemes com el compliment del reial decret.

**Resultats del pla**

Gràcies a este pla, s’han aconseguit importants avanços en la mitigació de riscos digitals en l’ecosistema educatiu. Al llarg del present any s’ha auditat la seguretat de les huit aplicacions més crítiques de la Conselleria; s’han detectat i recuperat prop de 3.500 comptes compromesos d’alumnat i professorat; s’han migrat prop de 65.000 equips dels centres a versions actuals del sistema operatiu Lliurex; s’ha desplegat una plataforma per a la protecció davant de ciberatacs (EDR) en 500 equips, amb previsió d’arribar prompte als 4.500; i s’han contingut tres campanyes massives de *phishing* dirigit contra la comunitat educativa.

La Conselleria és conscient que el contacte amb internet es produïx cada vegada a edats més primerenques, per la qual cosa considera fonamental conscienciar els alumnes en ciberseguretat com més prompte millor per a ajudar-los a previndre i identificar amenaces i fomentar la responsabilitat digital.

Amb este conjunt d’actuacions, la Conselleria reafirma el seu compromís amb la seguretat digital en les aules, enfortint no només la infraestructura tècnica, sinó també la preparació i consciència dels qui formen part de l’entorn educatiu.

Fecha: 04/10/2025